वाळपयः गोंय पर्यटन उदरगत म्हामंडळाच्या उस्तेंच्या व्हायट वॉटर राफ्टींगाक शेनवारा 8 जुलयच्यान सुरवात जातली. सकाळीं 10 वरांचेर गोंय पर्यटन उदरगत म्हामंडळाचे अध्यक्ष आमदार गणेश गांवकार, नगरगांवची सरपंच संध्या खाडीलकार, उपसरपंच रामा खरवत,पंच मामू खरवत, देवयानी गांवकार, उर्मिला गांवस, राजेंद्र अभ्यंकर हांचे हाजिरेंत जातलें.
 फाटले चार दीस सत्तरी म्हालांत पावस नेटान पडटा. ताका लागून म्हादय न्हंयेच्या उदकाच्या प्रवाहांत वाड जावपाक लागल्या. हाका लागून ह्या वाडट्या प्रवाहा वांगडा व्हायट वॉटर राफ्टींगची खोस आगळीच आसता. साहस आनी निर्भय हाचो सांगोड म्हूण व्हायट वॉटर राफ्टींगचो थरार अणभवपाक मेळटा. आदले मुख्यमंत्री मनोहर पर्रीकार हांचे संकल्पनेंतल्यान हो उपक्रम चालू केल्लो. दर वर्सा ताका बरो प्रतिसाद मेळटा. कोरोना काळांत एक वर्स हो उपक्रम बंद दवरिल्लो. गोंय तशेंच देशाच्या साबार वाठारांतल्यान साहसी पर्यटक येवन वांटो घेतात.
 शेनवारच्यान सुरू जावपी ह्या व्हायट वॉटर राफ्टींगाक बरो प्रतिसाद निश्चीत मेळटलो अशी आस्त व्हायट वॉटर राफ्टींगचे मुखेली जॉन पोलार्ड हांणी उक्तायल्या. उस्ते वाठारांतल्यान राफ्टींगाक सुरवात जाता. उस्ते ते सांवर्डे तार ह्या सुमार 12 किलोमिटर अंतराच्या प्रवाहांत राफ्टींग करपाची संद साहसी पर्यटकांक मेळटा.
 म्हामंडळाच्या अधिकाऱ्यांनी दिल्ले म्हायती प्रमाण सध्या तरी ऑनलायन पद्दतीन नांव नोंदणी सुरू जाल्या. गोंयांतल्या आनी देशांतल्या पर्यटकांक सत्तरी म्हालांतले सुविधेचो लाव घेवचे खातीर नांव नोंदणी करची, अशी विनवणी म्हामंडळा वतीन केल्या. हे संबंदांत गोंय पर्यटन उदरगत म्हामंडळाचे अध्यक्ष गणेश गांवकार हांचे कडेन संपर्क केलो. त्या वेळार तांणी सांगलें, व्हायट वॉटरर राफ्टींगच्या माध्यमांतल्यान सत्तरी म्हालांत इकॉ टुरिझमाक बरी संद उपलब्ध जातली. सत्तरी म्हालांत पावसाळी पर्यटन हें विशेश आकर्शण आसता. सत्तरी म्हालांतल्या वेगवेगळ्या दोंगरांतल्यान कोसळपी घसघशांचो आस्वाद घेवचे खातीर पर्यटक खास भेट दितात. तातूंत व्हायट वॉटर राफ्टींग हो साहसी पर्यटनाचो अणभव तांकां आनीक खोस दितलो, अशी आस्त आसा. म्हामंडळा वतीन बऱ्या दर्ज्याचो सुविधा दिवपाचेर निश्चीत भर दितले. अंदूंचो हो मोसम निश्चितूच साहसी पर्यटकांच्या बऱ्या प्रतिसादाक लागून विशेश आकर्शक जातलो, अशी आस्त गांवकार हांणी उक्तायली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 